KIRJALLINEN KYSYMYS E-1783/03

esittäjä(t): Claude Moraes (PSE) komissiolle

(28. toukokuuta 2003)

Aihe: EU:n ja Bangladeshin yhteistyösopimus

Mitä EU:n ja Bangladeshin yhteistyösopimusta koskevaa edistystä on tapahtunut kuluneella kaudella 20022003?

Christopher Pattenin komission puolesta antama vastaus

(3. heinäkuuta 2003)

EU:n Bangladeshin kanssa tekemän yhteistyön ensisijainen tavoite on ollut ja on jatkossakin köyhyyden nujertaminen, kuten maakohtaisessa strategia-asiakirjassa sekä maaohjelmassa (20032005) todetaan. Maaliskuussa 2001 voimaan astunut yhteistyösopimus on kuitenkin avartanut yhteistyötä tekemällä ihmisoikeuksista ja demokratiasta EU:n ja Bangladeshin välisten suhteiden olennaisia rakenneosia. Se on myös laajentanut kaupankäyntiin ja talouteen liittyvän yhteistyön alaa.

Maaohjelmassa on määritelty kaksi tärkeintä aluetta yhteistyösopimuksen sekä maakohtaisen strategia-asiakirjan päämäärien saavuttamiseksi: a) inhimillisen kehityksen kohentaminen ja b) kaupankäynnin ja talouden kehityksen tehostaminen. Vuosina 2002 ja 2003 useat 2. ja 3. maakohtaisen strategia-asiakirjan ohjelmat pantiin täytäntöön samanaikaisesti. Tänä ajanjaksona yhteisö antoi tukea seuraavilla aloilla: keskiasteen koulutus, terveydenhuolto, elintarviketurva ja maatalouden kehittäminen, ihmisoikeudet, vaalituki, taloudellinen yhteistyö sekä kaupankäyntiin liittyvä tekninen apu. Peruskoulutus ja kaupankäyntiin liittyvät muut toiminnot saavat tukea myöhemmässä vaiheessa vuonna 2003.

Vaikka yhteisön rahoittamat eri ohjelmat ovat onnistuneesti tavoittaneet suuren osan väestöstä, joillakin osa-alueilla päämäärien saavuttamisessa on ollut suuria vaikeuksia. Yhteisö on pyrkinyt yhdessä lahjoittajakumppaneiden kanssa siirtymään terveydenhuollon ja koulutuksen alalla hankekohtaisesta lähestymistavasta kohti todellisen kumppanuuden kehittämistä Bangladeshin hallituksen kanssa muokkaamalla ja panemalla täytäntöön alakohtaisia politiikkoja. Tämä on johtanut vaikeuksiin erityisesti terveydenhuollon alalla, jossa hallituksen valmius edistää toimien onnistumisien kannalta tarpeellisia uudistuksia on heikentynyt. Tuloksien saavuttamista on vaikeuttanut myös tiettyjen valtiosta riippumattomien järjestöjen syrjivä kohtelu. Jotkut näistä järjestöistä ovat mukana EU-hankkeiden täytäntöönpanossa. Tähän lisättäköön vielä vaikea ihmisoikeus- ja hallintotilanne, minkä vuoksi komission on valvottava tarkasti, että hallitus kunnioittaa yhteistyösopimuksen periaatteita.

Komission Dhakan valtuuskunnalla on ollut keskeinen rooli, sillä se valvoo ja tukee EU:n ja Bangladeshin välisten suhteiden perusperiaatteiden kunnioittamista käymällä jatkuvaa ja rakentavaa vuoropuhelua hallituksen kanssa. Komission ulkosuhteista vastaava jäsen on myös ilmaissut hallitukselle huolestuneisuutensa ja vaatinut korjaustoimia. Useat kahden vuoden aikana pidetyt keskustelufoorumit, kuten Dhakan paikallinen neuvotteluryhmä, Bangladeshin kehitysfoorumi, komission ja Bangladeshin sekakomitea sekä neljä erityisaihetta käsittelevää alaryhmää, tarjosivat tärkeän keskusteluareenan, jolla komissio ja Bangladesh pystyivät seuraamaan edistystä kehitykseen, taloudelliseen yhteistyöhön sekä kaupankäyntiin liittyvissä asioissa. Ihmisoikeuksia ja hallintoa käsittelevän alaryhmän äskettäinen kokoontuminen oli ensimmäinen laatuaan Aasiassa. Maakohtaisen strategian ja maaohjelman väliarviointi suoritetaan vuoden 2003 loppuvaiheessa.